****

**Jász-Nagykun-Szolnok Megyei Rendőr-főkapitányság**

**Bűnügyi Igazgatóság**

**Bűnmegelőzési Osztály**

**Lakásbetörések**

avagy értékeink megőrzése, saját biztonságunk megóvása érdekében mi magunk tehetünk a legtöbbet!

**Mi az alábbiakat javasoljuk:**

**1. MAGATARTÁSI ÉS TAKTIKAI VÉDELEM:**

* A lakást, kaput akkor is tartsa zárva, amikor otthon tartózkodik. Minden esetben használja a biztonsági láncot.
* Végzettségét, címeit ne tüntesse fel névtábláján, ha nem feltétlenül szükséges, mert ebből vagyoni helyzetére lehet következtetni!
* A bejárati ajtóra és a névtáblára célszerű csak a vezetéknevet kiírni. Ezáltal kevésbé lehet majd következtetni arra, hogy kik és hányan élnek az adott lakásban.
* Ajtónyitás előtt minden esetben győződjön meg -pl.: az optikai kitekintő igénybevételével- az Önhöz érkező személy kilétéről!
* Ha idegenek csengetnek be, és valakit keresnek, szolgáltatást, vásárlást ajánlanak, rosszullétet színlelnek, vagy valamilyen apróságot kérnek, ne engedje be őket lakásába. A „hivatalos személyektől” is kérje el igazolványukat!
* Időnként vizsgálja át a bejárati ajtót és környékét, hogy nincsenek-e számok, jelek odaírva, papírcsík, gyufaszál az ajtó réseibe dugva, cellux-csík felragasztva. Ezeket azonnal távolítsa el, mivel az Ön távollétei időpontjainak megfigyelését szolgálják!
* Ha a biztonsági zárat nem tudja bezárni, ne menjen el hazulról, mert lehet, hogy a bűnözők a lakást betörésre „előkészítették”. Gondoskodjon zárcseréről, de ne hagyja felügyelet nélkül a lakást!
* Tartós távollét előtt szóljon a szomszédjának, rokonának, és kérje meg őket a levélszekrény kiürítésére!
* Távollétük idejére célszerű a csengőt kikapcsolni, hogy a lakás elhagyatottsága ne legyen könnyen ellenőrizhető!
* Idegenekkel ne közölje, hogy mikor nincsen otthon, de rokonainak, jó szomszédainak mindig hagyja meg elérhetőségét!
* Lakáskulcsát ne tegye ajtaja közelében található „biztos rejtekhelyre” (lábtörlő, villanyóraszekrény stb.)!
* Kulcsait ne tartsa igazolványaival egy helyen, mert ellopásuk esetén lakcímmel kiegészített „kulcsrakész” segítséget nyújt a betörőknek!
* Figyeljen arra, hogy hazaérkezéskor, vagy eltávozáskor ne legyen idegen a lakásajtó közelében!
* Taktikai védelemként alkalmazhatók olyan műszaki eszközök is, amelyek a tulajdonos ottlétének látszatát keltik, pl.: időkapcsolóval ellátott véletlenszerű fény- és hanghatásokat produkáló berendezések!

**2. MECHANIKAI VÉDELEM:**

A legtöbb betörő, tolvaj az ajtón, ablakon áthatol be a lakásba, így a nyílászárók védelme a legfontosabb! Ez persze vonatkozik a pince, a padlás, a kamra és garázs ajtóira, ablakaira egyaránt. Áthatolhatatlan ajtó, ablak még nem készült, amit ember bezárhat, azt ki is tudja nyitni.

**De nem mindegy, hogy milyen áron és mennyi idő alatt!**

A lakások behatolás elleni védelme kettős célt szolgál. Egyrészt jelzi a betörő számára, hogy nem lesz könnyű dolga, tehát megelőzési funkciója van, másrészt feltartja a betörőt, esetenként olyan hosszú időre, ami már elegendő arra, hogy leleplezzék, tetten érjék őt.

*Milyen követelményeknek feleljenek meg az ajtók:*

* A bejárati ajtó keményfából, vagy fémből készüljön,
* az ajtólap legyen tömör, 40-50 mm vastagságú,
* csak optikai kitekintő legyen rajta,
* az ajtólap és a tok záráspontossága ne haladja meg a 2 mm-t,
* az ajtólap zárását minimum 2 db biztonsági zár biztosítsa, még hatékonyabbak a több ponton záródó ajtózárak, vagy az ún. biztonsági ajtók.
* az ajtókat kiemelés és feszítés ellen is biztosítani kell,
* cilinderbetéteket, mágnesbetéteket védőpajzzsal kell ellátni, így megakadályozhatjuk azok mechanikai feszítését, törését.

## Milyen követelményeknek feleljenek meg az ablakok, kémények, szellőzők:

Biztonságunk érdekében célszerű mechanikai védelemmel ellátni minden olyan nyílást, amelynek nagysága akkora, hogy egy vékonyabb testalkatú ember átfér rajta. Egy jól elkészített, szakszerűen beépített rács megfelelő mechanikai védelmet nyújt, de a fémredőnyök, valamint már a modern technika képviseletében a törés gátló fóliák is jól szolgálatot tehetnek. Esztétikai szempontból nem mindenki törekszik arra, hogy lakását mindenhol berácsoztassa. Nekik ajánlanánk az elektronikai eszközök alkalmazását.

**3. ELEKTRONIKAI VÉDELEM:**

Az elektronikai védelem a mechanikai védelem és a személyi őrzés fontos kiegészítője, de kerülhet önállóan is alkalmazásra.

Míg a hívatlan látogató szorgosan keresi záraink kinyitásának lehetőségeit, fontos, hogy a külvilág tudomására hozzuk: valaki jogtalanul be akar hatolni otthonunkba.

Egyik lehetőségként felszerelhetünk helyi riasztású hang- és fényjelző készülékeket, melyekre hívjuk fel a szomszédban lakók figyelmét.

Másik megoldás az ún. távriasztás, távfelügyelet. Ennek lényege, hogy szinte attól a pillanattól kezdve, hogy a betörő „dolgozni” kezd, otthonunktól távolabb, egy erre szakosodott központ, észleli az eseményt és ún. „kivonuló” szolgálatot küld a helyszínre.

**4. CIVIL SZERVEZŐDÉSEK: Szomszédok Egymásért Mozgalom**

A Szomszédok Egymásért Mozgalom (továbbiakban: SZEM) olyan társadalmi bűnmegelőzési program, amelynek célja a lakóközösségben előforduló bűncselekmények megelőzése, korlátozása, a biztonságosabb életkörülmények kialakítása.

A mozgalom lényege, hogy az egymás szomszédságában lakók az átlagosnál sokkal jobban figyelnek, vigyáznak egymás értékeire és közvetlen lakókörnyezetükre. Felelősséget éreznek saját és mások személye, tárgyi értékei iránt.

A mozgalom biztonságot nyújt az egyénnek, a családnak akkor is, ha bármennyi időre elhagyja otthonát. Nagyobb biztonságot nyújt az otthonlévőknek is, elsősorban a környezet részére adott riasztással. Egy adott közösségi területen kialakított jelzőriasztó rendszer szükség esetén történő működtetése az azonnali segítségnyújtást biztosítja.

**5. TÁMADÁS ESETÉN:**

* Őrizze meg lélekjelenlétét, ne essen pánikba, ne kapkodjon, mert a támadó emiatt még agresszívabbá válhat!
* Ha vannak a közelben más személyek, hangosan kérjen segítséget vagy használjon figyelemfelkeltésre alkalmas eszközt és így jelezze környezetének, hogy segítségre szorul!
* Amennyiben a szituáció lehetővé teszi, meneküljön el, menjen olyan helyre a közelben, ahol segítségre számíthat másoktól!
* Megvédheti magát, hiszen a törvény jogos védelmi helyzetben büntetlenséget biztosít, amennyiben a támadás és a védekezés ereje arányban áll!
* Ha mindez nem lehetséges hajtsa végre azt, amire az elkövető kényszeríti, adja át értékeit, és ne álljon ellen, mert legfontosabb testi épségének, életének védelme! A tettes felderítése a hatóság feladata!
* Figyelje meg alaposan támadóját, hogy értékelhető személyleírást tudjon adni a hatóságnak (a személy testalkatát, arcát, különös egyedi vonását, a támadás eszközét, menekülése útját, bűntársait próbálja emlékezetében tartani)!
* A helyszínt őrizze meg eredeti állapotában –kivéve, ha elsősegélynyújtás szükséges– és ne nyúljon ahhoz a dologhoz, amit a tettes megérintett, vagy hátrahagyott!
* A cselekményt követően azonnal értesítse a nyomozó hatóságot, abban az esetben is, ha érdemi információval nem rendelkezik az elkövetőről. Várja meg a kiérkező rendőrt, ilyen súlyú cselekmény miatt a nyomozó hatóság halaszthatatlan nyomozati tevékenységet foganatosít a tettes kézre kerítése érdekében!
* A keletkezett sérülésével kapcsolatban forduljon orvosi ügyelethez, egészségügyi szervhez, tájékoztassa a bántalmazás módjáról az orvost és kérjen látleletet!
* Amennyiben más sérelmére elkövetett cselekménynek volt tanúja, adja, meg az Öntől elvárható segítséget vagy értesítse a rendőrséget!

Amennyiben – a megtett óvintézkedései ellenére – mégis bűncselekmény áldozatává válik, kérjük, hogy ne változtassa meg a helyszínt és haladéktalanul értesítse a rendőrséget (107, 112), hiszen így nagyobb esély nyílik az elkövető/k felkutatására és felelősségre vonására, valamint az eltulajdonított tárgyak visszaszolgáltatására. Javasoljuk továbbá, hogy a bűncselekmény bejelentését követően, vegyék igénybe az áldozatsegítő szolgálat nyújtotta lehetőségeket.